ROZHODNUTIE KOMISIE
z 31. augusta 2006,
ktorým sa v zásade uznáva úplnosť dokumentačných súborov údajov predložených na podrobné preskúmanie v záujme možného zaradenia aviglycínu HCl, mandipropamidu a meptyldinokapu do prílohy I k smernici Rady 91/414/EHS
[oznámené pod číslom K(2006) 3858]
(Text s významom pre EHP)
(2006/589/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
keďže:
(1)
V smernici 91/414/EHS sa ustanovuje vytvorenie zoznamu Spoločenstva obsahujúceho účinné látky, ktoré sa môžu zaradiť medzi prípravky na ochranu rastlín.
(2)
Spoločnosť Valent BioSciences predložila 27. októbra 2004 orgánom Spojeného kráľovstva dokumentačný súbor údajov týkajúci sa účinnej látky aviglycín HCl so žiadosťou o jej zaradenie do prílohy I k smernici 91/414/EHS. Spoločnosť Syngenta AG predložila 13. decembra 2005 orgánom Rakúska dokumentačný súbor údajov týkajúci sa látky mandipropamid so žiadosťou o jej zaradenie do prílohy I k smernici 91/414/EHS. Spoločnosť Dow AgroSciences predložila 12. augusta 2005 orgánom Spojeného kráľovstva dokumentačný súbor údajov týkajúci sa látky meptyldinokap so žiadosťou o jej zaradenie do prílohy I k smernici 91/414/EHS.
(3)
Orgány Spojeného kráľovstva a Rakúska poskytli Komisii vyjadrenie, v ktorom uvádzajú, že na základe predbežného preskúmania možno v prípade dokumentačných súborov údajov týkajúcich sa predmetných účinných látok konštatovať splnenie požiadaviek na poskytnutie údajov a informácií stanovených v prílohe II k smernici 91/414/EHS. Takisto sa javí, že predložené dokumentačné súbory údajov spĺňajú požiadavky na poskytnutie údajov a informácií stanovené v prílohe III k smernici 91/414/EHS vzhľadom na jeden prípravok na ochranu rastlín s obsahom príslušnej účinnej látky. V súlade s článkom 6 ods. 2 smernice 91/414/EHS príslušní žiadatelia dokumentačné súbory údajov následne zaslali Komisii, ostatným členským štátom a Stálemu výboru pre potravinový reťazec a zdravie zvierat.
(4)
Týmto rozhodnutím by sa malo na úrovni Spoločenstva formálne potvrdiť, že dokumentačné súbory údajov v zásade spĺňajú požiadavky na údaje a informácie ustanovené v prílohe II a požiadavky stanovené v prílohe III k smernici 91/414/EHS v prípade najmenej jedného prípravku na ochranu rastlín s obsahom príslušnej účinnej látky.
(5)
Týmto rozhodnutím by nemalo byť dotknuté právo Komisie vyžadovať od žiadateľa predloženie ďalších údajov alebo informácií s cieľom vyjasniť niektoré body v rámci dokumentačného súboru údajov.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Bez toho, aby bol dotknutý článok 6 ods. 4 smernice 91/414/EHS, dokumentačné súbory údajov týkajúce sa účinných látok stanovených v prílohe k tomuto rozhodnutiu, predložené Komisii a členským štátom s cieľom zaradiť tieto látky do prílohy I k uvedenej smernici, v zásade spĺňajú požiadavky súvisiace s údajmi a informáciami stanovené v prílohe II k danej smernici.
Dokumentačné súbory údajov spĺňajú aj požiadavky týkajúce sa údajov a informácií stanovené v prílohe III k uvedenej smernici vzhľadom na jeden prípravok na ochranu rastlín s obsahom účinnej látky, s prihliadnutím na navrhované použitie.
Článok 2
Spravodajský členský štát vykoná podrobné preskúmanie príslušných dokumentačných súborov údajov a Európskej komisii oznámi závery svojho preskúmania, ako aj odporúčania týkajúce sa zaradenia, prípadne nezaradenia príslušnej účinnej látky do prílohy I k smernici 91/414/EHS a akékoľvek súvisiace podmienky hneď, ako to bude možné, najneskôr však do jedného roka po uverejnení tohto rozhodnutia v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 31. augusta 2006